送王常博歸蜀
作者：劉宰
朝代：宋

paragraphs: 東溟之水浩無窮，蜀江滾滾來朝宗。
聖神天子坐法宮，日月所照梯航通。
君才當代相如雄，雲煙落紙聲摩空。
西來闡教臨辟雍，冠带濟濟如雲從。
力排黨論開至公，鳳鳴駭矚朝陽桐。
太常正徯肅臣工，歸舟却泝蜀江風。
蜀天萬里車書同，不應一士無留中。
篙師捩柁毋匆匆，趣回有詔紫泥封。